Ein Boeing 737 Max 8 véla Icelandair á flugi áður en kyrrsetningin tók gildi . Icelandair vinnur að áætlunum fyrir komandi sumar sem ekki gera ráð fyrir að Boeing 737 Max vélarnar komist í notkun fyrir sumarið að því er Morgunblaðið greinir frá . Eins og Viðskiptablaðið sagði frá í lok nóvember býst félagið enn við vélunum sem kyrrsettar voru snemma á síðasta ári í mars á næsta ári , en nú vinna stjórnendur félagsins að ólíkum sviðsmyndum um hvenær flugmálayfirvöld heimili notkun vélanna að nýju . Mun töluvert vanta upp á að Icelandair hafi nægilega margar vélar til umráða yfir háannatíma næsta sumar ef verstu spár um tafir á því að vélarnar komist í notkun á ný gangi eftir . Félagið hafði á sínum tíma fengið sex Max 8 vélar með 153 sætum hver afhentar auk þriggja Max 9 véla með 172 sæti , úr verksmiðju Boeing en áttu svo að fá þrjár Max 9 og tvær Max 8 afhentar á komandi ári til viðbótar . Leigusalar flugvéla eru sagðir tregir til að festa vélar sínar í leigu fram yfir sumarið nema fá fullvissu fyrir að af leigunni verði , sem gerir áætlanagerð fyrir sumarið vandasamar .